6. โครงการในอนาคต

บริษัทมีแผนการเพิ่มสัดส่วนของส่วนแบ่งการตลาดของธุรกิจผลิตไฟฟ้าจากการพัฒนาหรือซื้อโครงการจากผู้ผลิตไฟฟ้าเอกชนรายใหญ่ทั้งในประเทศไทยและภูมิภาคอาเซียน
โดยพิจารณาความเหมาะสมของโครงการ
ประสบการณ์และความเชี่ยวชาญทางธุรกิจของบริษัทในการสร้างคุณค่าแก่โครงการ
ต้นทุนทางการเงินของบริษัท และความเสี่ยงที่ยอมรับได้ในการดำเนินการโครงการ นอกจากนั้น
บริษัทยังมุ่งเน้นการสร้างความเติบโตทางธุรกิจอย่างยั่งยืน
โดยนอกเหนือจากการเพิ่มผลกำไรจากการบริหารที่มีประสิทธิภาพแล้ว
บริษัทยังมุ่งเน้นการเป็นพลเมืองที่ดีของสังคม ในการปฏิบัติตามกฎหมาย
และการปฏิบัติตามหน้าที่ตามหลักจริยธรรมภายใต้หลักการกำกับดูแลกิจการที่ดี

  เมื่อวันที่ 22 พฤศจิกายน 2548
  คณะรัฐมนตรีได้มีมติแต่งตั้งคณะกรรมการกำกับดูแลกิจการไฟฟ้าช่วงเปลี่ยนผ่าน
  ซึ่งประกอบด้วยคณะกรรมการรวมทั้งหมด 7 คนเพื่อปฏิบัติหน้าที่กำกับดูแลนโยบายกิจการไฟฟ้า
  ซึ่งรวมถึงการเปิดประมูลโรงไฟฟ้าใหม่เพื่อผลิตกระแสไฟฟ้าในช่วงปี พ.ศ. 2554 - พ.ศ.
  2558 ทั้งนี้ คาดว่า การเปิดประมูลจะเกิดขึ้นภายในปี พ.ศ. 2549
  แต่รายละเอียดของการประมูลยังไม่มีความชัดเจน
  ซึ่งบริษัทยังไม่สามารถประมาณผลกระทบที่อาจจะเกิดขึ้นต่อแผนงานในการเข้าประมูลได้
  อย่างไรก็ดี
  บริษัทได้เตรียมการเข้าประมูลโดยคาดว่าจะไม่มีข้อจำกัดที่ทำให้ไม่สามารถเข้าประมูลได้

  ปัจจุบัน บริษัทมีกำลังผลิตติดตั้งตามสัดส่วนการถือหุ้น (equity MW) รวมจำนวน 2,414
  เมกะวัตต์ จากโรงไฟฟ้าขนาดใหญ่และเล็กรวมทั้งสิ้น 12 โรง ซึ่งร้อยละ 85 ของกำลังผลิต
  มาจากโรงไฟฟ้าของ บฟร. ซึ่งมีกำลังผลิตติดตั้ง 1,232 เมกะวัตต์ และโรงไฟฟ้าของ บฟข.
  ซึ่งมีกำลังผลิตติดตั้ง 824 เมกะวัตต์ ทั้ง 2 โรงไฟฟ้าดังกล่าวใช้ก๊าซธรรมชาติเป็นเชื้อเพลิงหลัก
  นอกจากนี้บริษัทยังได้ดำเนินการพัฒนาโครงการโรงไฟฟ้าอีก 4 โครงการ
  ซึ่งคิดเป็นกำลังการผลิตติดตั้งในส่วนการถือหุ้นของบริษัท จำนวนรวม 1,021 เมกะวัตต์ ได้แก่

1.  โครงการแก่งคอย 2 (บริษัทถือหุ้นร้อยละ 50 ในจีอีซี ซึ่งถือหุ้นในบริษัทที่ดูแลโครงการคือ
    กัลฟ์ เพาเวอร์ เจเนอเรชั่น จำกัด (จีพีจี) ร้อยละ 99.99) ตั้งอยู่ที่จังหวัดสระบุรี
    กำลังผลิต 1,468 เมกะวัตต์ โดยใช้ก๊าซธรรมชาติเป็นเชื้อเพลิงหลัก
    โครงการนี้มีกำหนดเริ่มเดินเครื่องเชิงพาณิชย์โรงที่ 1 และ 2 กำลังผลิตโรงละ 734
    เมกะวัตต์ ในวันที่ 1 มีนาคม 2550 และวันที่ 1 มีนาคม 2551 ตามลำดับ เมื่อวันที่ 18
    มกราคม 2549 โดยโครงการได้รับการสนับสนุนเงินกูจากสถาบันการเงินไทยและต่างประเทศ

2.  โครงการน้ำเทิน 2 (บริษัทถือหุ้นร้อยละ 25 ในเอ็นทีพีซี ซึ่งเป็นบริษัทเจ้าของโครงการ)
    ผลิตกระแสไฟฟ้าจากพลังน้ำในประเทศสาธารณรัฐประชาธิปไตยประชาชนลาว มีกำลังผลิต
    1,070 เมกะวัตต์ เมื่อวันที่ 29 เมษายน 2548
    ได้มีการลงนามสัญญาการกู้ยืมเงินและการให้ความช่วยเหลือทางการเงินต่างๆ
    และได้มีการเบิกเงินกู้งวดแรกเมื่อวันที่ 15 มิถุนายน 2548
    โครงการนี้มีกำหนดเดินเครื่องเชิงพาณิชย์ในเดือนพฤศจิกายน 2552
    และมีสัญญาขายไฟฟ้าให้กับ บมจ. กฟผ. จำนวน 995 เมกะวัตต์
    ส่วนที่เหลือขายให้กับรัฐบาลลาว
    โครงการได้รับการสนับสนุนเงินกูจากสถาบันการเงินไทยและต่างประเทศ
    และได้รับความชื่นชมในความสำเร็จจากหน่วยงานต่าง ๆ ซึ่งรวมถึงรางวัลดังต่อไปนี้

-   Best Project Finance Deal of the Year award โดยนิตยสาร Asia Money

-   Best Project Finance Deal by FinanceAsia Achievement Award for 2005

-   PFI (Project Finance International) Award 2005 for the power deal of
    the year for Asia Pacific

-   Power Deal of the Year Asia Pacific by Project Finance

-   Best Project Finance Deal Asia by The Asset

3.  โครงการกัลฟ์ ยะลา กรีน (บริษัทถือหุ้นผ่านทาง จีอีซี คิดเป็นสัดส่วน ร้อยละ 47.5)
    ในจังหวัดยะลา กำลังผลิต 23 เมกะวัตต์ โดยใช้เศษไม้ยางพาราเป็นเชื้อเพลิง
    เนื่องจากเกิดเหตุการณ์ไม่สงบใน 3 จังหวัดชายแดนภาคใต้ตั้งแต่ต้นปี 2547
    การก่อสร้างจึงล่าช้ากว่าแผนที่กำหนดไว้ ทางโครงการได้รับการอนุมัติจาก บมจ. กฟผ.
    ให้เลื่อนกำหนดเริ่มเดินเครื่องเชิงพาณิชย์กับ บมจ. กฟผ. จากเดือน เมษายน 2549
    เป็นวันที่ 1 ตุลาคม 2549

4.  โครงการขยายกำลังการผลิตที่ อมตะ เพาเวอร์ บางปะกง (บริษัทถือหุ้นร้อยละ 50 ในบริษัท
    เอ็กโกร่วมทุนและพัฒนา จำกัด ซึ่งถือหุ้นใน เอพีบีพี ร้อยละ 30) กำลังการผลิต 55
    เมกะวัตต์
    ใช้ก๊าซธรรมชาติเป็นเชื้อเพลิงหลักในการผลิตไฟฟ้าและไอน้ำจำหน่ายให้กับลูกค้าภายในนิคมอุตสาหกรรมอมตะนคร
    เมื่อวันที่ 28 กันยายน 2548 ได้มีการลงนามสัญญาการกู้ยืมเงินกับธนาคารกสิกรไทย จำกัด
    (มหาชน) และได้มีการเบิกเงินกู้งวดแรกเมื่อวันที่ 7 ตุลาคม 2548
    โครงการขยายกำลังการผลิตนี้มีกำหนดเริ่มเดินเครื่องเชิงพาณิชย์ในไตรมาสที่ 1 ปี 2550
    ปัจจุบันอยู่ในระหว่างดำเนินการก่อสร้าง

อนึ่ง ตามที่บริษัทมีเป้าหมายที่จะมุ่งเน้นการลงทุนในธุรกิจไฟฟ้าเป็นหลัก
และมีเป้าหมายเป็นผู้ผลิตไฟฟ้าชั้นนำในภูมิภาคอาเซียน นั้น
บริษัทได้เตรียมพร้อมที่จะเสนอโครงการโรงไฟฟ้าใหม่ในประเทศไทยเมื่อมีการเปิดประมูล
รวมถึงกิจการผลิตไฟฟ้าที่ใช้พลังงานทดแทน
ในขณะเดียวกันก็จะหาโอกาสในการพัฒนาโครงการโรงไฟฟ้าใหม่ในประเทศอาเซียน
รวมทั้งการเข้าซื้อกิจการโรงไฟฟ้าที่ดำเนินการอยู่แล้ว
เพื่อเป็นฐานในการขยายตัวออกสู่ภูมิภาคอีกด้วย